|  |
| --- |
|  |

**Høring af ny husdyrgodkendelsesbekendtgørelse (nye emissionsfaktorer, nye anmeldeordninger m.v.)**

Miljø- og Fødevareministeriet sender hermed udkast til ny husdyrgodkendelsesbekendtgørelse i offentlig høring.

Høringssvar bedes senest den 27. juni 2018, kl. 12.00, sendt pr. e-mail til mfvm@mfvm.dk med cc til amads@mfvm.dk med angivelse af j.nr. 2018-636.

Miljø- og Fødevareministeriet gør opmærksom på, at man ved afgivelse af høringssvar giver samtykke til, at svaret, herunder afsenders navn og mailadresse, offentliggøres på Høringsportalen efterfølgende.

Ændringerne vil blive gennemført med forventet ikrafttræden den 1. august 2018.

Der henvises endvidere til, at udkast til screeningsafgørelse med bilag over ændringer i husdyrgodkendelsesbekendtgørelsen, som kan have væsentlig virkning på miljøet, samtidig er sendt i offentlig høring. Screeningsafgørelsen er udarbejdet i henhold til lovbekendtgørelse nr. 448 af 10. maj 2017 af lov om miljøvurdering af planer og programmer og af konkrete projekter (VVM) efter en indledende afgrænsningshøring af berørte myndigheder. Screeningsafgørelsen med bilag er tilgængelig på høringsportalen.

Ændringerne i husdyrgodkendelsesbekendtgørelsen omfatter navnlig:

* Opdaterede emissionsfaktorer for kvæg, opdaterede BAT-krav for kvæg i nye staldafsnit og opdaterede BAT-krav for kvæg i eksisterende staldafsnit samt mulighed for at anmelde bortfald af vilkår om spalteskrabere i eksisterende godkendelser og tilladelser i konsekvens af, at spalteskrabere er udgået af Miljøstyrelsens teknologiliste
* Indførelse af en anmeldeordning for gødningsopbevaringsanlæg der passer til den nye emissionsorienterede husdyrregulering
* Indførelse af mulighed for skift mellem tung race og Jersey i anmeldeordningerne for skift mellem dyretyper
* Ophævelse af anmeldeordningen for emissionsorienteret produktionstilpasning for slagtesvin
* Emissionsfaktorer for avlstyre
* Justering af beregning af geneafstande for lugt efter FMK-modellen
* Mindre ændringer af lugtregler, herunder navnlig ophævelse af "120 %-reglen" og justering af "50 %-reglen"

Som følge af at anmeldeordningen for opbevaringsanlæg til husdyrgødning indplaceres som ny § 12 i kapitel 6, der gælder for alle husdyrbrug, rykker de efterfølgende bestemmelser et nummer. Den hidtil gældende § 12 bliver således § 13 og så fremdeles.

De foreslåede ændringer beskrives nærmere nedenfor. Rettelser, der har karakter af ren korrektur og lignende, omtales ikke.

*Eventuelle spørgsmål til bekendtgørelsesudkastet kan rettes til*

Malene Linderoth, [mlind@mfvm.dk](mailto:mlind@mfvm.dk), eller Anne-Marie Madsen, [amads@mfvm.dk](mailto:amads@mfvm.dk)

Med venlig hilsen

Anne-Marie Madsen

Indhold

[1 Indholdet af de foreslåede ændringer af husdyrgodkendelsesbekendtgørelsen 4](#_Toc514857920)

[1.1 Husdyrbruglovens og bekendtgørelsens anvendelsesområde 4](#_Toc514857921)

[1.2 Ændring af anmeldeordning for ensilageopbevaringsanlæg 4](#_Toc514857922)

[1.3 Ny anmeldeordning for gødningsopbevaringsanlæg 4](#_Toc514857923)

[1.4 Anmeldelse af skift mellem tung race og Jersey 8](#_Toc514857924)

[1.5 Ny anmeldeordning om bortfald af vilkår for spalteskraber (kvægbrug) 8](#_Toc514857925)

[1.6 Afprøvning af miljøeffektive teknologier eller teknikker 9](#_Toc514857926)

[1.7 Ophør af anmeldeordning for emissionsorienteret produktionstilpasning 9](#_Toc514857927)

[1.8 Helt eller delvist bortfald af afgørelser 10](#_Toc514857928)

[1.9 Præcisering af digital offentliggørelse 10](#_Toc514857929)

[1.10 Justering af lugtregler 10](#_Toc514857930)

[1.10.1 Justering af "50 %-reglen" 10](#_Toc514857931)

[1.11 Ændring af emissionsfaktorer og BAT-krav 12](#_Toc514857932)

[1.11.1 Forslag til nye emissionsfaktorer, bilag 3, tabel 1 13](#_Toc514857933)

[1.11.2 Forslag til BAT-krav til nye og renoverede stalde 14](#_Toc514857934)

[1.11.3 Forslag til ændringer vedr. BAT-Krav (bilag 3 tekstdel) 15](#_Toc514857935)

[1.11.4 Forslag til nye emissionsgrænseværdier (BAT-krav) for nye kvægstalde, bilag 3, tabel 4 15](#_Toc514857936)

[1.11.5 Forslag til nye emissionsgrænseværdier (BAT-krav) for eksisterende kvægstalde, bilag 3, tabel 5 16](#_Toc514857937)

[1.12 Nye emissionsfaktorer for husdyrbrug med avlstyre 17](#_Toc514857938)

[1.13 Justering af lugtberegning efter FMK-modellen 18](#_Toc514857939)

[2 Miljøvurdering (SMV) af de planlagte ændringer 18](#_Toc514857940)

[3 Administrative og erhvervsøkonomiske konsekvenser 19](#_Toc514857941)

[4 Forholdet til EU-retten 19](#_Toc514857942)

[4.1 Overholdelse af regeringens fem faste principper for implementering af EU-regulering 19](#_Toc514857943)

# Indholdet af de foreslåede ændringer af husdyrgodkendelsesbekendtgørelsen

## Husdyrbruglovens og bekendtgørelsens anvendelsesområde

Husdyrbruglovens anvendelsesområde fremgår i dag primært af husdyrgødningsbekendtgørelsens § 1, men suppleres af husdyrgodkendelsesbekendtgørelsens § 1, stk. 2-5. I det udkast til husdyrgødningsbekendtgørelse, der er sendt i offentlig høring den 19. marts 2018, er det foreslået, at regler om afgrænsning af husdyrbruglovens anvendelsesområde samles i husdyrgødningsbekendtgørelsen. I konsekvens heraf foreslås det, at henvisningerne til husdyrbrugloven udgår af husdyrgodkendelsesbekendtgørelsens § 1, stk. 2-5, således at § 1 alene fastlægger husdyrgodkendelsesbekendtgørelsens anvendelsesområde.

Ændringen er udelukkende af lovteknisk og ordensmæssig karakter.

## Ændring af anmeldeordning for ensilageopbevaringsanlæg

Det foreslås, at bestemmelsen om opbevaringsanlæg til restvand og ensilagesaft i den gældende anmeldeordning for ensilageopbevaringsanlæg m.v. flyttes til den foreslåede nye anmeldeordning for gødningsopbevaringsanlæg i udkastets nye § 12. Derved samles anmeldeordningen for forskellige gødningsopbevaringsanlæg, mens den gældende § 11 alene regulerer opbevaringsanlæg til fodertypen ensilage.

## Ny anmeldeordning for gødningsopbevaringsanlæg

Det foreslås som en ny bestemmelse i bekendtgørelsens afsnit IV, at et husdyrbrug efter anmeldelse kan etablere, udvide eller ændre opbevaringsanlæg til husdyrgødning, hvis husdyrbruget overholder de betingelser, som er knyttet til anmeldeordningen. Med forslaget indføres dels en anmeldeordning for gyllebeholdere, møddingpladser m.v., dels flyttes den gældende anmeldeordning for opbevaringsanlæg til restvand eller ensilagesaft fra § 11, i den gældende bekendtgørelse til § 12, jf. beskrivelsen under pkt. 1.2.

Hvad der forstås ved restvand, ensilagesaft og husdyrgødning fremgår af definitionerne i husdyrgødningsbekendtgørelsen. Husdyrgødningsbekendtgørelsen indeholder desuden generelle regler for, hvordan restvand, ensilagesaft og husdyrgødning skal opbevares og udbringes m.v., som skal overholdes ved siden af reglerne i husdyrgodkendelsesbekendtgørelsen.

Anmeldeordningen for gødningsopbevaringsanlæg vil kunne anvendes af alle husdyrbrug, der er omfattet af krav om godkendelse eller tilladelse, uanset hvad deres hidtidige retsgrundlag er, men enkelte af betingelserne for anvendelse af ordningen afhænger dog af, om husdyrbruget er godkendt eller tilladt efter lovens §§ 16 a eller 16 b m.v.

Formålet med anmeldeordningen er en administrativ forenkling for kommuner og

husdyrbrug, idet ordningen skal gøre det muligt at opføre og foretage visse etableringer, udvidelser eller ændringer af gødningsopbevaringsanlæg uden forudgående godkendelse eller tilladelse efter husdyrbruglovens §§ 16 a eller 16 b, hvis en række nærmere fastsatte betingelser er opfyldt. Hvis betingelserne ikke er opfyldt, må der i stedet indgives en ansøgning om godkendelse eller tilladelse, hvor kommunalbestyrelsen i modsætning til anmeldelser kan stille vilkår på baggrund af en nærmere konkret vurdering.

Betingelserne i udkastets § 12, stk. 3-7, gælder som udgangspunkt for såvel opbevaringsanlæg til restvand og ensilagesaft som for opbevaringsanlæg til husdyrgødning og svarer i vidt omfang til de betingelser, der gælder i dag for anmeldelse af opbevaringsanlæg til restvand og ensilagesaft.

Opbevaringsanlæg til husdyrgødning skal være erhvervsmæssigt nødvendige og beliggende i tilknytning de hidtidige bebyggelsesarealer, jf. stk. 3. Tilsvarende betingelser findes i de øvrige anmeldeordninger i bekendtgørelsens kapitel 6, som er beskrevet i Miljøstyrelsens vejledning til bekendtgørelsen.

Det samlede areal af gødningsopbevaringsanlæg, der ikke er omfattet af en godkendelse eller tilladelse, på husdyrbruget må ikke overskride 3.000 m2, jf. stk. 4. Det betyder, at der maksimalt kan anmeldes 3.000 m2 anlæg i alt til opbevaring af fast og flydende husdyrgødning, restvand og ensilagesaft. Begrænsningen omfatter kun anlæg der opføres efter anmeldelse. Når og hvis de pågældende anlæg omfattes af en godkendelse eller tilladelse, vil der på ny kunne anmeldes op til 3.000 m2.

Det er arealet af anlægget, der er afgørende, dvs. enten grundplanen af et anlæg til fast husdyrgødning eller overfladearealet af en beholder til flydende husdyrgødning eller restvand. Det har derimod ikke i relation til størrelsesbegrænsningen på 3.000 m2 betydning, hvor stor en kapacitet, det pågældende anlæg har.

Efter stk. 5 skal en række afstandskrav være overholdt. Der skal være mindst 300 m/150 m til byzoner, sommerhusområder, lokalplanlagte boligområder i landzone m.v. Der skal desuden være mindst 100 m til nabobeboelser uden landbrugspligt, som ikke ejes af den ansvarlige for husdyrbruget. Endelig skal der være mindst 50 m til søer over 100 m2 og åbne vandløb for så vidt angår opbevaringsanlæg til restvand, ensilagesaft eller fast husdyrgødning. I relation til sidstnævnte krav bemærkes det, at der efter husdyrbruglovens § 8, stk. 2, gælder krav om mindst 100 m, hvis der er tale om opbevaringsanlæg til flydende husdyrgødning.

Disse skærpede afstandskrav, der supplerer de almindelige forbud og afstandskrav i husdyrbruglovens §§ 6-8, svarer i vidt omfang til de afstandskrav, der gjaldt for anmeldelse af gødningsopbevaringsanlæg i § 27 i den nu ophævede bekendtgørelse nr. 211 af 28. februar 2017 om tilladelse og godkendelse m.v. af husdyrbrug og i § 11, stk. 5, i den gældende bekendtgørelse nr. 1380 af 30. november 2017, der dog alene gælder for opbevaringsanlæg til restvand og ensilagesaft.

Det anmeldte må efter udkastets stk. 6 ikke medføre terrænændringer på mere end +/- 1 m, og der skal som udgangspunkt etableres beplantning. Som noget nyt – i forhold til de gældende betingelser for opbevaringsanlæg til restvand og ensilagesaft – foreslås det, at betingelsen om en maksimal højde på 3 m ændres således, at det er siden, der maksimalt må være 3 m, mens højden kan være op til 8 m inklusiv overdækning. Dette er navnlig relevant i forhold til gyllebeholdere med teltoverdækning.

§ 12, stk. 7, indeholder krav om, at der senest 31. december året efter etableringen, udvidelsen eller ændringen af opbevaringsanlægget, skal være etableret en beplantning til afskærmning, og at beplantningen skal vedligeholdes i nødvendigt omfang. Der er dog mulighed for, at kommunalbestyrelsen kan fravige kravet helt eller delvist på grundlag af en vurdering af de landskabelige forhold, jf. § 20, stk. 5, i udkast til bekendtgørelse.

§ 12, stk. 8-14, indeholder krav til og regler om beregning af ammoniakemission for opbevaringsanlæg til husdyrgødning.

§ 12, stk. 8 og 9, handler om den maksimale deposition af ammoniak til kategori 1-3-natur. Udgangspunktet i stk. 8 er, at den maksimale *total*deposition fra husdyrbruget, inklusiv det anmeldte opbevaringsanlæg, til kategori 1-3-natur ikke må overstige følgende niveauer:

Kategori 1-natur:

* 0,2 kg N pr. ha pr. år, hvis der er flere end 1 husdyrbrug i nærheden
* 0,4 kg N pr. ha pr. år, hvis der er 1 husdyrbrug i nærheden
* 0,7 kg N pr. ha pr. år, hvis der ikke er husdyrbrug i nærheden

Kategori 2-natur:

* 1,0 kg N pr. ha pr. år

Kategori 3-natur:

* 1,0 kg N pr. ha pr. år

Kravene for så vidt angår kategori 1- og 2-natur svarer til totaldepositionskravene, som gælder for godkendelser og tilladelser, jf. §§ 25 og 26 i den gældende bekendtgørelse (bekendtgørelsesudkastets §§ 26 og 27).

Totaldepositionskravet for så vidt angår kategori 3-natur er skrappere end kravet ved godkendelser og tilladelser med henblik på at undgå en væsentlig virkning på miljøet, idet der ved anmeldelser ikke er mulighed for at stille vilkår som i en godkendelse eller tilladelse. Efter udkastets stk. 9 gælder betingelsen dog ikke, hvis der ikke er givet godkendelse eller tilladelse til husdyrbruget de seneste 8 år, og hvis den årlige deposition fra alle gødningsopbevaringsanlæg på husdyrbruget, der er anmeldt de seneste 8 år samlet set ikke overstiger 1,0 kg N pr. ha .

For at vurdere, om kravene til maksimal totaldeposition er overholdt, er det nødvendigt at beregne husdyrbrugets maksimale totalemission af ammoniak inklusiv det anmeldte. Stk. 10-13 indeholder regler om beregningen. Emissionen skal som udgangspunkt beregnes efter de metoder, der er anført i bekendtgørelsens § 21, stk. 2 og 4, svarende til beregningsmetoden for godkendelser og tilladelser.

Det følger af sammenhængen med udkastets § 21, stk. 2, at ammoniakemissionen fra staldafsnit beregnes for hvert staldafsnit for sig ud fra produktionsarealets størrelse i m² og emissionsfaktoren for den pågældende dyretype og staldsystem i bilag 3, pkt. A. Der skal dog ikke fastlægges produktionsareal i en anmeldelse, idet det er det produktionsareal, der er fastlagt i en godkendelse eller tilladelse, der skal lægges til grund for beregningen.

Hvis anmeldelsen vedrører et husdyrbrug, der er godkendt eller tilladt efter husdyrbruglovens §§ 16 a og 16 b, er det eksisterende lovlige produktionsareal fastlagt i godkendelsen eller tilladelsen og evt. i senere anmeldelser, hvorfor det fastlagte produktionsareal skal anvendes ved beregningen, jf. udkastets § 12, stk. 12.

For husdyrbrug, der ikke er godkendt eller tilladt efter §§ 16 a eller 16 b i husdyrbrugloven, er der ikke fastlagt et produktionsareal. Derfor beregnes ammoniakemissionen i stedet for på grundlag af bygningsarealet for alle staldafsnit (bruttoarealet). Det følger af udkastets § 12, stk. 13. Ved beregning af emissionen fra hvert enkelt staldafsnit anvendes emissionsfaktoren for den dyreart eller -type i den eksisterende lovlige produktion, der aktuelt har den højeste emissionsfaktor i bekendtgørelsens bilag 3, pkt. A, tabel 1. Der er alene tale om et beregningsgrundlag. Der fastlægges ikke produktionsareal, og beregningsgrundlaget er ikke bindende for fastlæggelsen af produktionsareal i senere godkendelser og tilladelser.

Ved beregning af emissionen fra opbevaringsanlæg til husdyrgødning følger det af sammenhængen med § 21, stk. 4, at ammoniakemissionen beregnes ud fra anlæggenes overfladeareal henholdsvis grundplan i m². For opbevaringsanlæg til flydende husdyrgødning anvendes emissionsfaktoren i tabel 2 i bekendtgørelsens bilag 3, pkt. A.

Ved beregning af emissionen fra opbevaringsanlæg til fast husdyrgødning følger af § 12, stk. 11, at der skal anvendes den emissionsfaktor for hele anlægget, som gælder for den gødningstype med den højeste emissionsfaktor, som ifølge anmeldelsen skal opbevares i anlægget, eller som ifølge en eksisterende godkendelse eller tilladelse må opbevares på anlæg, der ikke er omfattet af anmeldelsen.

Derfor skal det af anmeldelsen fremgå, hvilke typer af fast husdyrgødning der skal opbevares på det anmeldte anlæg. Emissionen fra andre/eksisterende opbevaringsanlæg skal også beregnes som led i anmeldelsen, selvom anmeldelsen ikke vedrører disse. Beregningen skal bruges til konstatering af, at depositionskravene kan overholdes. For disse gælder også princippet om anvendelse af emissionsfaktoren for den ”gødningstype”, der har den højeste faktor. Hvis der ikke er en godkendelse eller tilladelse, som ”låser” anvendelsen af en eksisterende møddingplads til bestemte ”gødningstyper”, dvs. hvis det er lovligt at opbevare al slags fast husdyrgødning, må den højeste faktor (pt. 5,0) anvendes for hele anlægget, som grundlag for beregning.

Det foreslås i § 12, stk. 14, at for husdyrbrug, som er tilladt efter § 16 b i husdyrbrugloven, må det anmeldte ikke medføre, at husdyrbrugets emission inklusiv emissionen fra det anmeldte overskrider grænsen på 3.500 kg NH3-N pr. år i § 16 a, stk. 1, i husdyrbrugloven, eller grænsen på 750 kg NH3-N pr. år, jf. § 27, stk. 2, i husdyrbrugloven. Overskridelse af disse grænser forudsætter, at kommunalbestyrelsen skal fastsætte vilkår, som sikrer reduktion af ammoniakemissionen. Husdyrbrug, der allerede har en godkendelse eller tilladelse, der tillader en ammoniakemission over henholdsvis 3.500 kg NH3-N pr. år eller 750 kg NH3-N pr. år, er ikke forhindret i at anvende anmeldeordningen. Husdyrbrug, der er etableret efter tidligere gældende regler, er heller ikke omfattet af udkastets § 12, stk. 14.

Anmeldelsen indgives til kommunen gennem www.husdyrgodkendelse.dk. Anmeldelsen skal indeholde de basisoplysninger, der er angivet i bekendtgørelsens bilag 1, pkt. A. Herudover er der i konsekvens af den foreslåede ordning indsat et nyt pkt. C, i bilag 2, pkt. A, som fastlægger nærmere krav til oplysninger i anmeldelsen. I [www.husdyrgodkendelse.dk](http://www.husdyrgodkendelse.dk) kan anmelderen genanvende oplysninger fra tidligere godkendelser og tilladelser og indtegne det gødningsopbevaringsanlæg, der anmeldes. Hvis der ikke er registreret oplysninger om husdyrbrugets anlæg i [www.husdyrgodkendelse.dk](http://www.husdyrgodkendelse.dk), skal anmelderen indtegne disse anlæg samt det anmeldte gødningsopbevaringsanlæg til brug for beregning af totalemissionen. Det skal bemærkes, at anmelderens indtegning/estimering af bruttoarealet (”produktionsarealet”) alene danner grundlag for *beregningen* i anmeldelsen. Et egentligt produktionsareal i husdyrbruglovens og bekendtgørelsens forstand fastlægges først, når og hvis der meddeles godkendelse eller efter §§ 16 a eller 16 b i husdyrbrugloven.

Ved behandling af anmeldelsen skal kommunalbestyrelsen påse, at det anmeldte opfylder betingelserne for at anvende anmeldeordningen i den foreslåede nye § 12 på grundlag af oplysningerne i udkast til det nye pkt. C i bilag 2, og kommunens øvrige oplysninger om husdyrbruget, herunder dets beliggenhed.

Ved en vurdering af en eventuel efterfølgende ansøgning om godkendelse eller tilladelse indgår alle etableringer, udvidelser og ændringer af husdyrbruget, der godkendt, tilladt eller afgjort efter anmeldelse inden for de seneste 8 år før kommunalbestyrelsens afgørelse, jf. § 33, stk. 2, i den gældende bekendtgørelse (§ 34, stk. 2, i udkastet).

## Anmeldelse af skift mellem tung race og Jersey

Det foreslås, at anmeldeordningerne for skift mellem dyretyper i § 15 (§ 14 i den gældende bekendtgørelse) suppleres, sådan at der også kan skiftes fra tung race til Jersey, og fra Jersey til tung race. For at sikre, at produktionsarealet ikke forøges som følge af skiftet og under overholdelse af dyrevelfærdsreglerne, er det en betingelse, at der sker en reduktion af antal dyreenheder på 5 pct. ved skift fra Jersey til tung race for malkekøer og 15 pct. ved skift fra tung race til Jersey for andet kvæg end malkekøer. Ved andre skift mellem tung race og Jersey, end nævnt ovenfor, må antallet af dyreenheder ikke øges.

Ved skift fra malkekøer til kvier og stude, hvor der efter stk. 4 gælder et reduktionskrav på 30 pct., gælder der efter det foreslåede stk. 7 et yderligere reduktionskrav på 5 pct., hvis der samtidig skiftes fra Jersey til tung race. Det yderligere reduktionskrav beregnes som supplerende reduktion efter reduktionen på 30 pct. Ved skift fra slagtekalve til kvier, jf. stk. 5, nr. 2, gælder der efter det foreslåede stk. 7, et reduktionskrav på mindst 15 pct., hvis der samtidig skiftes fra tung race til Jersey.

## Ny anmeldeordning om bortfald af vilkår for spalteskraber (kvægbrug)

Spalteskraber som en effektiv miljøteknologi er fjernet fra Miljøstyrelsens teknologiliste, da test har dokumenteret, at den ikke som hidtil antaget har en ammoniakreducerende effekt i kvægstalde med spaltegulve. Spalteskraberen har dog, udover den tidligere antagne effekt på ammoniak, en driftsmæssig effekt i stalden med at holde spaltegulvet fri for gødning. Hvis kvægbruget lader vilkåret bortfalde, skal der findes en anden metode til at holde gulvet fri for gødning.

Der foreslås på den baggrund etableret en anmeldeordning om bortfald af vilkår om anvendelse af spalteskraber i tilladelser og godkendelser. Anmeldeordningen tilføjes som stk. 2 i § 16 (§ 15 i den gældende bekendtgørelse), og det gældende stk. 2 bliver herefter stk. 3.

Anmeldeordningen kan bruges af husdyrbrug, der i deres godkendelse eller tilladelse har vilkår om anvendelse af spalteskraber til reduktion af ammoniakemission, og som f.eks. endnu ikke har udnyttet godkendelsen eller tilladelsen, eller som ønsker at fjerne husdyrgødningen på anden vis, selv om de har etableret en spalteskraber. Miljø- og Fødevareministeriet vurderer, at det i mange tilfælde er unødvendigt at anmelde bortfald af vilkår om spalteskrabere, men det kan evt. tages op i forbindelse med tilsynet, om der er behov for ændringer. Det må anses for at være af underordnet betydning i forhold til ammoniakemissionen, hvor ofte spalteskraberen anvendes.

## Afprøvning af miljøeffektive teknologier eller teknikker

Efter den gældende anmeldeordning for miljøeffektive teknologier eller teknikker, jf. den gældende § 16, stk. 8, skal afprøvningen være afsluttet senest 3 år efter, at kommunalbestyrelsen har truffet afgørelse. Der er endvidere mulighed for forlængelse med op til et år, jf. § 19, stk. 8, i den gældende bekendtgørelse. Det foreslås, at bestemmelsen om forlængelse af afprøvningsperioden med 1 år flyttes ind som et nyt punktum i § 17, stk. 8, i bekendtgørelsesudkastet, og at det samtidig præciseres, at kommunalbestyrelsens afgørelse om at forlænge afprøvningsperioden skal træffes inden udløbet af afprøvningsperioden på op til 3 år, der er fastsat efter anmeldelsen.

## Ophør af anmeldeordning for emissionsorienteret produktionstilpasning

Det foreslås, at anmeldeordningen for emissionsorienteret produktionstilpasning for slagtesvin i § 17 i den gældende bekendtgørelse ophæves. Ordningen har i en overgangsperiode fra ikrafttræden af ændringen af husdyrbrugloven givet mulighed for, at der efter anmeldelse kunne foretages visse udvidelser af produktionen af slagtesvin i eksisterende stalde. Det var forudsat, at denne anmeldeordning alene skulle gælde i en overgangsperiode frem til sommeren 2018, hvor alle, der har ønsket at bruge ordningen, har haft mulighed for det.

Anmeldeordningen for at anmelde en udvidelse af mælkeydelsen pr. malkeko i forhold et godkendt eller tilladt maksimum for den producerede mængde mælk på husdyrbruget i § 17 i den gældende bekendtgørelse, der blev tilføjet ved den seneste ændring af bekendtgørelsen, foreslås ikke ophævet, da vilkår om mælkeydelse indgår i en række tilladelser og godkendelser efter §§ 10-12 i den tidligere gældende husdyrbruglov.

## Helt eller delvist bortfald af afgørelser

I § 48, stk. 3, (§ 47 i den gældende bekendtgørelse) præciseres, at reglerne om bortfald også gælder for afgørelser efter anmeldereglerne i bekendtgørelse nr. 916 af 23. juni 2017 om godkendelse og tilladelse m.v. af husdyrbrug og senere bekendtgørelser. Reglen svarer til § 49, stk. 3, (§ 48, stk. 3, i den gældende bekendtgørelse).

## Præcisering af digital offentliggørelse

Det foreslås præciseret i udkastets § 57 (§ 56 i den gældende bekendtgørelse), at kommunalbestyrelsen skal foretage digital annoncering af information og afgørelser. Det kan ske på kommunens hjemmeside, eller ved link eller anvisning på kommunens hjemmeside om, hvor og hvordan den pågældende information er tilgængelig. Formålet med bestemmelsen er, at der skal være digital tilgængelig information til offentligheden om de forhold, der er nævnt i § 57. Bestemmelsen ændrer ikke på, at der kan være krav om offentliggørelse af afgørelser og andre oplysninger efter regler i f.eks. godkendelsesbekendtgørelsen eller tilsynsbekendtgørelsen, f.eks. om offentliggørelse af nærmere bestemte oplysninger og afgørelser i DMA. Der foreslås således ikke ændret på, hvilke informationer og afgørelser, der skal være tilgængelige og på hvilke digitale platforme.

## Justering af lugtregler

Det generelle beskyttelsesniveau for lugt og beregningsgrundlaget for vurderingen af overholdelsen heraf er centrale elementer i godkendelser og tilladelser. Reglerne herom findes i den gældende bekendtgørelse navnlig i §§ 21, 30-32 (udkastets §§ 22, 31-33), jf. bilag 3, pkt. B. De foreslåede justeringer indebærer ikke væsentlige indholdsmæssige ændringer i lugtreglerne.

### Ophævelse af "120 pct-reglen"

Det foreslås, at der fremover ikke skal ske bortscreening af staldafsnit, der er placeret længere væk end 120 pct. af den ukorrigerede geneafstand, beregnet på baggrund af alle staldafsnit på husdyrbruget, i lugtberegningen. Dette er derfor udgået af teksten i bilag 3, pkt. B, i bekendtgørelsesudkastet.

Bortscreeningen er en rest fra en tidligere beregningsmetode, hvor der kun blev lavet én samlet beregning for alle staldafsnit. Formålet med bortscreeningen var at hindre åbenlyst uhensigtsmæssige situationer, hvor en overskridelse af geneafstanden fra eksisterende staldafsnit til boliger m.v. omfattet af genekategorierne, kunne løses ved at bygge en ny stald længere væk. Denne helt simple bortscreening var dog ikke tilstrækkelig, og i dag skal alle kombinationer af staldafsnit vurderes selvstændigt, hvilket fremgår af husdyrgodkendelsesbekendtgørelsen og er indarbejdet i husdyrgodkendelse.dk.

Derfor er der ikke længere behov for bortscreening. Bortscreeningen giver dog nogle husdyrbrug en fordel. Når bortscreeningen fjernes, kan der derfor være enkelte husdyrbrug, som ud fra den standardiserede beregning i husdyrgodkendelse.dk umiddelbart vil få sværere ved at leve op til lugtkravene, men ansøgere kan som hidtil erstatte de standardiserede beregninger med en konkret OML-beregning, der er mere nøjagtig.

### Justering af "50 pct-reglen"

Efter den gældende § 32, stk. 1, kan kommunen fravige geneniveauerne for lugt i en konkret sag, hvis afstanden til byzone, boliger m.v. er mere end 50 pct. af geneafstanden, og hvis husdyrbrugets lugtemission hverken forøges samlet set, eller forøges i staldafsnit, der ligger nærmere byzone, boliger m.v., end de staldafsnit, hvor ændringen eller udvidelsen sker. Bestemmelsen indebærer, at kommunen kan dispensere fra geneniveauerne, hvis betingelserne er opfyldt. Hvorvidt kommunen vil dispensere i en konkret sag er – inden for de forvaltningsretlige rammer for skønsmæssige afgørelser - op til kommunen.

Bestemmelsen har i den nuværende udformning givet anledning til tvivl, og det generelt formulerede kriterium om, at den samlede lugtemission ikke må forøges, er ikke nødvendigvis hensigtsmæssigt i alle tilfælde.

Det foreslås derfor, at bestemmelsen justeres, således at kommunen overordnet set kan dispensere fra lugtbeskyttelsesniveauet, *hvis* den vægtede gennemsnitsafstand er mere end halvdelen af geneafstanden for alle kombinationer af staldafsnit på husdyrbruget, jf. udkastets § 33, stk. 1, nr. 1, og *hvis* lugtemissionen i de enkelte staldafsnit ikke forøges, jf. udkastets § 33, stk. 1, nr. 2. Sidstnævnte betingelse gælder dog ikke i alle tilfælde, jf. udkastets § 33, stk. 1, nr. 2, litra a og b.

For at vurdere om det første kriterium er opfyldt, skal den vægtede gennemsnitsafstand sammenholdes med geneafstanden for det aktuelle staldafsnit. Det fremgår af bilag 3, pkt. B, i bekendtgørelsen, at den vægtede gennemsnitsafstand er gennemsnitsafstanden mellem centrum af staldafsnittene og nærmeste punkt på byzone, nabobeboelse m.v. vægtet i forhold til lugtemissionen fra de enkelte staldafsnit. Det fremgår også, at der ved geneafstanden forstås den korrigerede geneafstand. 50 pct-kravet skal være opfyldt efter både FMK-modellen og Miljøstyrelsens lugtmodel.

Ifølge det andet kriterium må lugtemissionen i de enkelte staldafsnit kun forøges i de to tilfælde, der er nævnt i litra a og b.

Lugtemissionen i et eller flere staldafsnit kan altså forøges, hvis emissionen samtidig reduceres tilsvarende eller mere i staldafsnit, som ligger nærmere byzone, boliger m.v. end det staldafsnit, hvor forøgelsen sker, jf. udkastets § 33, stk. 1, nr. 2, litra a. Det skal fremhæves, at det afgørende her er lugtemissionen og ikke lugtgenerne, dvs. lugtemissionen kan forøges i et staldafsnit, hvis lugtemissionen samtidig reduceres med mindst det samme i staldafsnit, der ligger tættere på byzone, boliger m.v. Dermed vil lugtgenerne reelt blive mindre for de omboende.

Herudover kan emissionen forøges i staldafsnit, hvor afstanden til byzone, boliger m.v., er mindst det dobbelte af den ukorrigerede geneafstand beregnet på baggrund af alle staldafsnit på husdyrbruget, jf. udkastets § 33, stk. 1, nr. 2, litra b. Det er herved muligt at udvide i staldafsnit, der ligger langt fra omboende, og hvor en øget lugtemission derfor ikke vil have betydning for disse, uden at der er krav om reduktion i andre staldafsnit. Kravet om mindst 200 pct. af den ukorrigerede geneafstand svarer til kravet i anmeldeordningen for skift mellem dyretyper m.v., jf. udkastets § 19, stk. 5, nr. 2. Hvad der nærmere forstås ved ukorrigeret geneafstand fremgår af bekendtgørelsens bilag 3, pkt. B, herunder at den skal beregnes efter både FMK-modellen og Miljøstyrelsens Lugtmodel. Den ukorrigerede geneafstand skal således være mindst 200 pct. efter begge modeller, for at lugtemissionen kan forøges i et staldafsnit i disse tilfælde.

Medfører en ansøgning forøgelse af lugtemissionen på anden måde end de to nævnte, er det ikke muligt for kommunen at dispensere.

Sammenfattende er udgangspunktet fortsat, at beskyttelsesniveauet for lugt skal overholdes. Med de foreslåede justeringer af 50 pct-reglen vil der som hidtil kun være tale om en begrænset fravigelsesmulighed, som i alle tilfælde forudsætter, at afstanden til byzone, boliger m.v. er mindst halvdelen af geneafstanden. Hensynene bag fravigelsesmuligheden er, at der er tale om eksisterende lovlig drift, og at det kan være hensigtsmæssigt for såvel husdyrbrug som for naboer, at der i et vist omfang kan foretages udvidelser og ændringer af eksisterende husdyrbrug, som nedbringer – eller i hvert fald ikke forøger – lugtgenerne. De foreslåede justeringer skal ses i det lys, idet bestemmelsen overordnet set er udformet sådan, at lugtemissionen fra et staldafsnit kun kan øges, hvis lugtgenerne for naboer m.v. de facto formindskes.

Stk. 2 er justeret på baggrund af de foretagne ændringer af stk. 1. Ved beregningen af, om der sker en forøgelse eller en reduktion af lugtemissionen i de enkelte staldafsnit skal, nudrift og ansøgt drift som hidtil beregnes ud fra de emissionsfaktorer, der er gældende på afgørelsestidspunktet.

### Tilretning af § 19, stk. 5, nr. 2

Af hensyn til ensartethed i formuleringerne i bekendtgørelsen foreslås det i øvrigt, at den gældende bekendtgørelses § 18, stk. 5, nr. 2 (udkastets § 19, stk. 5, nr. 2,) om anmeldelse af skift i dyretype m.v., formuleres på samme måde som den lignende bestemmelse i udkastets § 33, stk. 1, nr. 2, litra b. Ændringen af er af sproglig karakter og indebærer ikke indholdsmæssige ændringer.

## Ændring af emissionsfaktorer og BAT-krav

Aarhus Universitet (AU), SEGES og Teknologisk Institut har gennemført målinger i otte kvægstalde med henblik på at fastlægge ammoniakemissioner for kvægstalde samt dokumentere miljøeffekten af spalteskrabere, der er den mest udbredte ammoniakreducerende miljøteknologi til kvægstalde.

Målingerne har vist, at staldsystemet ”Sengestald, fast drænet gulv med skraber og ajleafløb” har en højere ammoniakemission end hidtil antaget, mens det mere udbredte staldsystem ”Sengestalde med spalter (kanal, bagskyl eller ringkanal)” (hidtil kaldet ”referencestalden”) har en lavere ammoniakemission. Derudover kunne der ikke dokumenteres en ammoniakreducerende effekt ved anvendelse af spalteskraber på spaltegulve, som hidtil antaget. Resultaterne er publiceret i DCA rapport no. 110 ”*Ammonia emission from Danish cubicle barns for dairy cows. Effect of floor type and manure scraping”*.

Tilvejebringelse af denne nye viden har betydet, at spalteskraber er blevet fjernet fra Miljøstyrelsens teknologiliste.

Herudover betyder den nye viden, at emissionsgrænseværdierne (BAT krav) i husdyrgodkendelsesbekendtgørelsens bilag 3, tabel 4 og 5 skal opdateres.

Miljøstyrelsen har fået udarbejdet en faglig udredning fra Institut for Ingeniørvidenskab ved Aarhus Universitet til fastsættelse af ammoniakemissionsfaktorer og BAT-krav for kvægstalde med henblik på implementering af den nye viden i husdyrgodkendelsesbekendtgørelsen, ”Faglig vurdering af BAT-krav til sengestalde efter fremkomst af ny viden” fra 26. januar 2018.

### Forslag til nye emissionsfaktorer, bilag 3, tabel 1

Emissionsfaktorer for kvæg opdateres på baggrund af nyeste viden om lavere emissioner fra ”sengestalde med spalter (kanal, bagskyl eller ringkanal)” og højere emission fra ”sengestalde med fast drænet gulv med skraber og ajleafløb”.

Endvidere fastsættes emissionsfaktorerne fra ”sengestalde med spalter (kanal, linespil)” til samme som for ”sengestalde med spalter (kanal, bagskyl eller ringkanal)”, da der ikke er fagligt belæg for at differentiere mellem de to staldsystemer. Emissionsfaktorer for dybstrøelsesstalde justeres tillige som følge af den nye viden.

Emissionsfaktoren for ”Får og geder. Dybstrøelse” justeres af praktiske årsager, så den fortsat følger ” Malkekøer, kvier og stude. Dybstrøelse”.

*Tabel 1: Emissionsfaktorer for kvægstalde angivet i kg NH3* *-N pr. m2 produktionsareal pr. år*

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  |  |  | | --- | --- | --- | --- | | **Dyretype og staldsystem** | **Gældende** | **Kommende** | **Relativ ændring** | | Malkekøer. Bindestald med grebning | 1,99 | uændret | 0 % | | Malkekøer. Bindestald med riste | 1,19 | uændret | 0 % | | Malkekøer, kvier og stude. Sengestald med fast gulv | 1,68 | uændret | 0 % | | Malkekøer, kvier og stude. Sengestald med spalter (kanal, linespil) | 1,0 | 1,16 | +16 % | | Malkekøer, kvier og stude. Sengestald med spalter (kanal, bagskyl eller ringkanal) | 1,34 | 1,16 | -13 % | | Malkekøer, kvier og stude. Fast drænet gulv med skraber og ajleafløb | 0,67 | 0,89 | +33 % | | Malkekøer, kvier og stude. Dybstrøelse | 0,88 | 0,84 | -5 % | | Kvier, stude, ammekøer, slagtekalve (over 6 mdr.). Bindestald med grebning | 1,42 | uændret | 0 % | | Kvier, stude, ammekøer, slagtekalve (over 6 mdr.). Bindestald med riste | 0,87 | uændret | 0 % | | Kalve (under 6 mdr.). Dybstrøelse | 0,88 | 0,84 | -5 % | | Ammekøer, slagtekalve (over 6 mdr.). Sengestald med fast gulv | 1,4 | uændret | 0 % | | Ammekøer, slagtekalve (over 6 mdr.). Sengestald med spalter (kanal, linespil) | 0,84 | 0,91 | +8 % | | Ammekøer, slagtekalve (over 6 mdr.). Sengestald med spalter (kanal, bagskyl eller ringkanal) | 1,12 | 0,91 | -19 % | | Ammekøer, slagtekalve (over 6 mdr.). Spaltegulvbokse | 1,12 | 0,91 | -19 % | | Ammekøer, slagtekalve (over 6 mdr.). Fast drænet gulv med skraber og ajleafløb | 0,56 | 0,70 | +25 % | | Ammekøer, slagtekalve (over 6 mdr.). Dybstrøelse | 0,66 | 0,67 | +1,5 % | | Får og geder. Dybstrøelse | 0,88 | 0,84 | -5 % | |

### Forslag til BAT-krav til nye og renoverede stalde

Det nuværende BAT-krav ligger på 0,67 kg NH3-N/m2/år. Landmanden har, indtil spalteskraber som en effektiv miljøteknologi blev fjernet fra Miljøstyrelsens teknologiliste, kunnet vælge mellem tre staldtyper for at opfylde dette krav, hvor to af staldtyperne skulle suppleres med spalteskraber eller gylleforsuring for at kunne overholde kravene.

AU foreslår i notatet, at BAT-kravet fremover sættes til 0,89 kg NH3-N/m2/år, dvs. svarende til den nu dokumenterede emission fra d stalden ”Sengestalde med fast drænet gulv, ajleafløb og skraber”. AU vurderer på baggrund af tidligere BAT-udredninger fra 2010 samt den nye viden om ammoniakreducerende effekt fra lavemissionsgulve, at denne staldtype fortsat vil kunne ligge til grund for fastsættelse af BAT-kravet. AU har vurderet, at udgiften pr. kg reduceret N vil være ca. 20 kr., hvilket er under 100 kr. pr. kg. N, som var grænsen for fastsættelse af BAT i 2010.

En fastsættelse af BAT-kravet til 0,89 kg NH3-N/m2/år er en videreførelse af det eksisterende BAT-niveau justeret på baggrund af ny viden. Denne løsning vil give mulighed for valg mellem to staldtyper:

1. Sengestalde med fast drænet gulv, ajleafløb og skraber og

2. Sengestalde med spaltegulv (kanal, bagskyl eller ringkanal) med gylleforsuring som virkemiddel.

Et BAT-krav på 0,89 kg NH3-N/m2/år vil således betyde, at staldtypen sengestalde med spaltegulv (kanal, linespil), som siden opdateringen af Miljøstyrelsens teknologiliste i februar 2018 ikke har kunnet opfylde det eksisterende BAT-krav, fortsat ikke kan anvendes ved nybyggerier.

Forslaget til BAT-kravets fastsættelse skal bl.a. ses i lyset af miljøkonsekvenserne ved et mere lempeligt BAT-krav, der ville muliggøre valg af alle tre staldtyper uden brug af miljøteknologi. Desuden er der lagt vægt på en vurdering af, at BAT-kravet på 0,89 kg NH3-N/m2/år giver mulighed for at vælge løsninger, der ikke er forbundet med økonomiske konsekvenser for den enkelte landmand.

Der sættes et arbejde i gang nu, som skal komme med forslag til opdatering af de eksisterende BAT-standardvilkår (BAT-krav) for alle dyretyper. De fastsætter hvilke emissionsgrænseværdier, der er rimelige at fastsætte ud fra de tilgængelige ammoniakemissionsreducerende teknologiers pris og effekt. De nuværende BAT-standardvilkår er fra 2010, og opdateringen forventes at omfatte en gennemgang af mulige nye teknologier, evt. ny viden om miljøeffekt, driftsstabilitet, teknik og økonomi med henblik på evt. justering.

Erhvervet har peget på, at der kan være problemer for en del af kvægerhvervet i at anvende de to tilbageværende muligheder for valg af staldtype på grund af driftsmæssige problemstillinger, og at der dermed ikke er tilgængelige teknologier til rådighed for alle i erhvervet. Problemstillingen om mulige driftsmæssige udfordringer ved kvæggulve generelt forventes derfor, at indgå i dette arbejde.

Det er planen, at arbejdet igangsættes nu med henblik på afslutning i 2019. På baggrund af arbejdet forventes det, at der skal gennemføres en opdatering og ændring af BAT-krav for en eller flere dyretyper i husdyrgodkendelsesbekendtgørelsen.

### Forslag til ændringer vedr. BAT-Krav (bilag 3 tekstdel)

I bilag 3, afsnit 2.1.1 Nye staldafsnit, afsnit 4, foreslås det at slette sætningen ”For økologiske malkekøer, kvier og stude i sengestalde er den maksimale NH3-N-emission pr. m2 pr. år ved anvendelse af BAT det samme som for eksisterende staldafsnit, jf. tabel 5.”. Kravet var fastsat under antagelse af, at spalteskraber havde en effekt på ammoniakemissionen.

Da spalteskraberen ikke længere er et dokumenteret virkemiddel, er det ikke muligt at overholde de særlige BAT-krav for sengestalde til økologiske malkekøer, kvier og stue med eksisterende teknologier. BAT for disse økologiske produktioner sættes derfor lig emissionsfaktoren for den pågældende dyretype og staldsystem, der fremgår af tabel 1.

### Forslag til nye emissionsgrænseværdier (BAT-krav) for nye kvægstalde, bilag 3, tabel 4

Forslag til opdatering af BAT-krav for kvæg i nye og renoverede kvægstalde på baggrund af ny viden emissioner fra kvægstalde og miljøeffekt af spalteskraber (bortfald af spalteskraber fra Miljøstyrelsens Teknologiliste).

*Tabel 4: Emissionsgrænseværdier (BAT-krav) for nye kvægstalde angivet i kg NH3* *-N pr. m2* *produktionsareal pr. år*

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  |  |  | | --- | --- | --- | --- | | **Dyretype og staldsystem** | **Gældende** | **Kommende** | **Relativ ændring** | | Malkekøer. Bindestald med grebning | 0,67 | 0,89 | +33 % | | Malkekøer. Bindestald med riste | 0,67 | 0,89 | +33 % | | Malkekøer, kvier og stude. Sengestald med fast gulv | 0,67 | 0,89 | +33 % | | Malkekøer, kvier og stude. Sengestald med spalter (kanal, linespil) | 0,67 | 0,89 | +33 % | | Malkekøer, kvier og stude. Sengestald med spalter (kanal, bagskyl eller ringkanal) | 0,67 | 0,89 | +33 % | | Malkekøer, kvier og stude. Fast drænet gulv med skraber og ajleafløb | 0,67 | 0,89 | +33 % | | Malkekøer, kvier og stude. Dybstrøelse | 0,88 | 0,84 | -5 % | | Kvier, stude, ammekøer, slagtekalve (over 6 mdr.). Bindestald med grebning | 0,67 | 0,89 | +33 % | | Kvier, stude, ammekøer, slagtekalve (over 6 mdr.). Bindestald med riste | 0,67 | 0,89 | +33 % | | Kalve (under 6 mdr.). Dybstrøelse | 0,88 | 0,84 | -5 % | | Ammekøer, slagtekalve (over 6 mdr.). Sengestald med fast gulv | 0,67 | 0,89 | +33 % | | Ammekøer, slagtekalve (over 6 mdr.). Sengestald med spalter (kanal, linespil) | 0,67 | 0,89 | +33 % | | Ammekøer, slagtekalve (over 6 mdr.). Sengestald med spalter (kanal, bagskyl eller ringkanal) | 0,67 | 0,89 | +33 % | | Ammekøer, slagtekalve (over 6 mdr.). Spaltegulvbokse | 0,67 | 0,89 | +33 % | | Ammekøer, slagtekalve (over 6 mdr.). Fast drænet gulv med skraber og ajleafløb | 0,67 | 0,89 | +33 % | | Ammekøer, slagtekalve (over 6 mdr.). Dybstrøelse | 0,66 | 0,67 | +1,5 % | | Får og geder. Dybstrøelse | 0,88 | 0,84\* | +33 % | |

\*AU forholder sig ikke til får og geder i den faglige udredning. Hidtil har dyretypen af praktiske hensyn haft samme BAT-krav som ”Malkekøer, kvier og stude. Dybstrøelse”.

### Forslag til nye emissionsgrænseværdier (BAT-krav) for eksisterende kvægstalde, bilag 3, tabel 5

BAT-Krav til malkekøer var fastsat under antagelse om, at spalteskraber havde effekt på ammoniakemissionen.  Da spalteskraberen ikke længere er et dokumenteret virkemiddel, har det, siden spalteskraberen blev taget af Miljøstyrelsens teknologiliste, ikke været muligt at overholde de særlige BAT-krav for eksisterende sengestalde til malkekøer, kvier og stue med eksisterende teknologier. BAT-krav for disse produktioner i eksisterende stalde foreslås derfor fastsat lig emissionsfaktoren for den pågældende dyretype og staldsystem, der fremgår af bilag 3, tabel 1.

*Tabel 5: Emissionsgrænseværdier (BAT-krav) for eksisterende kvægstalde angivet i kg NH3-N pr. m2* *produktionsareal pr. år*

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  |  |  | | --- | --- | --- | --- | | **Dyretype og staldsystem** | **Gældende** | **Kommende** | **Relativ ændring** | | Malkekøer, kvier og stude. Sengestald med spalter (kanal, linespil) | 0,67 | 1,16 | +73 % | | Malkekøer, kvier og stude. Sengestald med spalter (kanal, bagskyl eller ringkanal) | 1,0 | 1,16\* | +16 % | | Malkekøer, kvier og stude. Fast drænet gulv med skraber og ajleafløb | 0,67 | 0,89 | +33 % | |

\*Allerede fastsatte vilkår fra tidligere godkendelser om anvendelse af fx gylleforsuring videreføres, jf. regler i husdyrgodkendelsesbekendtgørelsen, bilag 3, afsnit 2.1.2.

Bortfaldet af spalteskraber og de ændrede BAT-krav til eksisterende kvægstalde betyder, at disse tre ”Dyretype og staldsystem” udgår af tabel 5 og BAT-kravet sættes lig emissionsfaktorerne på linje med øvrige dyretyper og staldsystemer, hvor der ikke er fastsat BAT-krav for eksisterende stalde.

## Nye emissionsfaktorer for husdyrbrug med avlstyre

I bilag 3, pkt. A, tabel 1 og 4, og bilag 3, pkt. B, tabel 6, foreslås der tilføjet særskilte emissionsfaktorer for ammoniak- og lugtemissioner for avlstyre, der har mindst 20 m2 produktionsareal pr. dyr i gennemsnit på ethvert tidspunkt af året.

Avlstyre indgår i de officielle normtal, som anvendes i gødningsregnskaberne, hvor det i Vejledningen om gødsknings- og harmoniregler for 2017/2018 er angivet i note 4) og 5), hvorledes kvælstof- og fosforindholdet for avlstyre skal beregnes ud fra normen for slagtekalve og derfor kan betragtes som en selvstændig kategori. Der har også i mange år været en særskilt omregningsfaktor for dyreenheder for avlstyre. I forhold til ammoniakberegningerne har den dog ikke fået en selvstændig norm i Husdyrgodkendelse.dk, og de skal derfor i dag angives som slagtekalve.

Den forudsætning om, at produktionsarealet kan udnyttes fuldt ud inden for rammerne af dyrevelfærdsreglerne, økologireglerne m.v., der ligger til grund for eksempelvis emissionsfaktorerne for slagtekalve, gør sig imidlertid ikke gældende for visse produktioner af avlstyre. I forbindelse med offentlig høring over de seneste ændringer af husdyrgodkendelsesbekendtgørelsen blev der efterspurgt selvstændige emissionsfaktorer for produktioner af avlstyre (tyrestationer), hvor der typisk er 3-4 gange så meget plads pr. dyr som foreskrevet i dyrevelfærdsreglerne.

Miljø- og Fødevareministeriet har på den baggrund fået Aarhus Universitet til at beregne emissioner fra sådanne produktionsarealer med avlstyre med henblik på fastsættelse af selvstændige emissionsfaktorer i bekendtgørelsen. De foreslåede emissionsfaktorer er i overensstemmelse med Aarhus Universitets beregning, som er foretaget ud fra samme faglige tilgang som beregningen af de øvrige emissionsfaktorer i bekendtgørelsen og ud fra oplysninger om en konkret produktion af avlstyre, herunder en forudsætning om at avlstyrene i gennemsnit har mindst 20 m2 pr. dyr.

De tilfælde, hvor de foreslåede emissionsfaktorer i tabel 4 (ammoniak) og 6 (lugt) kan anvendes, er i overensstemmelse hermed begrænset til produktioner, hvor der på et konkret produktionsareal er avlstyre (dvs. tyre over 440 kg tung race eller over 327 kg øvrige racer), som i gennemsnit har adgang mindst 20 m2 produktionsareal pr. dyr på ethvert tidspunkt af året.Faktoren i tabel 4 (BAT) er den samme som i tabel 1. BAT-kravet svarer således til den beregnede emission, dvs. i praksis er der ikke et krav om reduktion af ammoniakemission ved anvendelse af BAT.

Det er således et krav, at der på produktionsarealet kun er avlstyre. Endvidere er det et krav, at avlstyrene på ethvert tidspunkt i gennemsnit skal have mindst 20 m2 tilgængeligt produktionsareal pr. dyr. Hvis der er tale om husdyrbrug med blandet produktion og/eller produktion af tyre af lavere vægt eller på mindre plads end angivet, kan emissionsfaktorerne for avlstyre ikke anvendes.

## Justering af lugtberegning efter FMK-modellen

Der er sket en utilsigtet konverteringsfejl af FMK lugttal ved overgang til ny regulering pr. 1. august 2017. Det foreslås derfor, at lugtemissionsfaktorerne i LE/m2/s for søer i bilag 3, tabel 6, justeres på grundlag af beregninger gennemført af Aarhus Universitet, som anført herunder.

*Tabel 6. Emissionsfaktorer for lugtemission i OUE pr. m2 pr. s og LE pr. m2 pr. s.*

|  |  |  |  |
| --- | --- | --- | --- |
|  |  | **Lugtemission** | |
| **Staldsystem og dyretype** | **OUE** **/(m2/** **s)** | **LE/(m2/s)**  **eksisterende** | **LE/(m2/s)\* nye** |
| Søer, diegivende. Kassestier, delvis spaltegulv | 16 | 3,9 | 2,9 |
| Søer, diegivende. Kassestier, fuldspaltegulv | 22 | 3,9 | 2,9 |
| Søer, golde og drægtige. Individuel opstaldning, delvis spaltegulv | 12 | 11 | 9,9 |
| Søer, golde og drægtige. Individuel opstaldning, fuldspaltegulv | 12 | 11 | 9,9 |
| Søer, golde og drægtige. Individuel opstaldning, fast gulv | 12 | 11 | 9,9 |
| Søer, golde og drægtige. Løsgående, dybstrøelse + spaltegulv | 7,1 | 6,6 | 5,9 |
| Søer, golde og drægtige. Løsgående, dybstrøelse + fast gulv | 7,1 | 6,6 | 5,9 |
| Søer, golde og drægtige. Løsgående dybstrøelse | 7,1 | 6,6 | 5,9 |
| Søer, golde og drægtige. Løsgående, delvis spaltegulv | 7,1 | 6,6 | 5,9 |

# Miljøvurdering (SMV) af de planlagte ændringer

Miljø- og Fødevareministeriet gennemfører forud for udstedelsen af den ændrede bekendtgørelse m.v. en screening af relevante ændringer. Der henvises til screeningsafgørelsen med bilag, der er i offentlig høring samtidig med udkast til bekendtgørelsen, og som er tilgængelig på Høringsportalen.

# Administrative og erhvervsøkonomiske konsekvenser

Et foreløbigt udkast til nærværende bekendtgørelse har været sendt i præhøring i Erhvervsstyrelsens Team Effektiv Regulering (TER). TER vurderer, at bekendtgørelsesudkastet medfører administrative konsekvenser for erhvervslivet på under 4 mio. kr. årligt.

# Forholdet til EU-retten

## Overholdelse af regeringens fem faste principper for implementering af EU-regulering

Udkastet til ny husdyrgodkendelsesbekendtgørelse bidrager til eller udgør dele af gennemførelse af en række EU-direktiver, herunder habitatdirektivet, IE-direktivet og NEC-direktivet.

Bekendtgørelsesudkastet har været forelagt sekretariatet for regeringens Implementeringsudvalg, der har vurderet, at udkastet overholder regeringens fem principper for implementering af EU-ret.